Cesarhanmun/geonobi-data huggingface dataset:
地名: 長城 (全羅道, 都護府)
年: 1526.0

○全羅道觀察使柳灌狀啓曰: "道內各官孝行卓異者: 潭陽府書員權福, 早歲失母, 慟未報恩, 朔望設祭, 盡其誠敬, 事其父, 昏定晨省。 及歿, 晝夜號泣, 三年後忌日之月, 不食酒肉。 長水縣幼學金敬孫, 父死, 不離殯側, 哀毁過禮, 漁獵養母, 貿供甘旨。 母年過百歲而死, 敬孫年亦七十, 而三年不離墓側, 啜粥哀毁, 家有急難, 足不到門。 興德縣錄事吳俊, 其父腫疾, 或吮疽; 或嘗糞。 及歿, 哀毁過禮, 不食鹽醬、菜果。 羅州正兵崔致江妻良女能今, 夫亡, 朝夕泣血, 春秋製造衣服, 祭後燒焚。 今至十九年, 不改初心, 致哀盡禮, 又不食肉。 扶安縣進士崔弼成, 其母患乳腫甚苦, 藥餌無效, 吮腫得愈。 父進士秀孫得惡疾, 彌留累月, 百藥無效。 醫云: ‘蝙蝠可治。’ 時當冬月, 求而不得, 號天而泣, 蝙蝠自至, 和劑以進, 厥疾乃瘳。 前直長韓崇錫, 其母發癰幾死, 吮疽得全, 及其歿, 守喪盡哀。 又遭父喪, 親執奠饌, 廬墓喪祭, 一出至誠。 康津別侍衛高守儉, 父母之喪, 竝守墳三年, 仍居墓側, 朝夕致祭。 國忌日則不食酒肉, 又以素饌行祭, 二十五年, 略無懈心, 一鄕共推爲孝子。 古阜郡鄕吏李成浩妻今伊, 爲夫所黜, 其同生欲令改嫁, 誓死不從, 逃入舅父家。 舅父哀憐, 使其子成浩, 復合同居。 及其夫死, 日夜哭泣盡情, 行喪三年後, 仍着喪服, 堂中設靈座, 朝夕行祭。 衣服造置, 一依生時。 別侍衛李叔孫, 遭母喪, 哀毁過禮, 守墳, 一不來家, 三年內不飮酒。 沃溝縣別侍衛杜世俊, 其母病臥五十餘日, 須臾不離於側, 不解衣帶, 嘗糞以驗。 死後, 不與家人相話, 其母所嗜之物, 必盡力求得以奠。 晝夜哭聲不絶, 以終三年。 長城縣
              丹巖驛吏車舜年, 事親至孝, 如得異味必獻。 每遇佳節, 獻壽父母, 必邀鄕黨父老以樂。 其父仁甫得淋疾, 便澁不通, 氣絶, 舜年抱持, 籲天乞命, 吮其陽莖二日, 水道自開, 小便通下, 乃得復甦。 全州府生員朴世直, 性本厚重。 年十餘歲失母, 哀慕三年, 每傷事母不盡其年, 事父益謹, 奉養甘旨, 無不如意。 及歿, 啜粥三年, 不食羹醬, 草屨、苴杖, 不出洞口。 私奴金千同, 其母患惡腫, 卽斷指燒和于酒, 饋之, 病母卽愈。 幼學朴衡文妻金氏, 喪其夫, 三年內不梳頭, 朝夕親奠, 日夜哭泣。 喪畢後, 每製衣, 墳前哭祭, 移置神主前, 節改則遞舊易新, 哭焚淨地, 返魂享祀, 至今不怠。 金堤郡私奴難金, 其父母生時, 盡心孝養。 母死後, 廬墓三年, 仍居墓側。 又事主謹勤, 其主常患窮乏, 盡心救助。 得時新之物, 不獻於其主, 則不忍先嘗。 幼學尹師仁妻朴氏, 年二十五時喪夫, 今至十六年, 素服、素饌而節日及忌祭時, 親往墳前, 哀痛如初。 學生徐致明妻良女馬非, 年三十歲喪夫後, 二十一年, 不脫喪服, 設位版、素帳, 冬夏衣服造置, 朝夕設奠。 萬頃縣
              崔致江妻良女今伊, 年三十七歲, 無子女、喪其夫。 今已十七年, 衣白衣、不食肉、不茹葷。 奉神主, 設床帳, 香爐甁花, 朝夕上食, 備時物。 製時服以進, 燒舊易新。 朔望、俗節則疾病、風雨外, 必上墓以祭。"
地名: 長城 (全羅道, 都護府)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 長城 (全羅道, 都護府)
年: 1543.0

○憲府啓曰: "京各司奴婢, 厭其役苦, 多娶私賤, 元額日減, 艱供一司之役。 加以近年以來, 人心日益奸巧, 稍饒衣食者, 百端窺避, 因緣賂請, 必投斜付後已。 以此貧殘無依者, 獨留本司, 其勢益孤, 衆役叢集, 一身不堪其苦, 率皆逃散, 或供上之物, 輸納無人, 或無使喚, 有官吏親集其勞者, 或文簿庫物, 無有典守者。 如此之弊, 至今轉甚。 若不急救, 措手無由, 凋弊難支矣。 各處斜付, 自有定額, 而不無冒濫其數者。 諸色匠人, 當以良人爲先, 而公賤雖素無業技, 或能請囑, 則托以成才, 冒妄啓下, 或爲丘史, 或受番價, 至爲猥濫。 該曹官吏, 亦循私請, 不覈成才與否, 托稱啓下, 無言定給, 亦爲非矣。 一應斜付匠人、樂工之類, 令該曹刻日詳盡推刷, 其數外冒屬者, 治罪除下, 不緊斜付, 亦令還下, 匠人、樂工未成材者, 竝一切抄啓, 還屬本司, 日考各司殘盛, 殘司斜付, 量定其額, 毋得過數。 如有考覈之際, 官吏循私, 不以實者, 竝推考重治事, 請捧承傳。 近來軍令解弛, 邊備虛踈, 爲邊將, 慢不顧念, 視爲餘事。 脫有警急, 將必束手無策, 至爲寒心。 滿浦長城門板, 無緣浮取竊去, 而僉使崔彦英, 以鎭將, 矇不致察, 非徒不知某人所爲, 終不知門板去處。 若於常時, 少有紀律, 則必無如此陵侮之事矣。 其爲尸坐, 頓無禦侮之計, 莫甚於此, 至爲駭愕。 請拿推治罪, 以嚴軍政。 節度使禹孟善, 常時不能檢擧, 至有如此之事, 殊無委寄閫外之意, 請幷推考。" 答曰: "諸色匠人、樂工等事, 如啓。 滿浦僉使, 果誤於軍機之事, 拿推可也。 禹孟善亦推之。 匠人、樂工, 本有元額, 不可增減, 其初設立之意, 欲其精熟所業, 而或爲丘史, 或受番價, 其弊極矣。 但自古而然, 弊習已成, 卒革甚難。 雖捧承傳, 必不畏戢。 其各司堂上、郞官及提調, 竝可推考。" 仍傳于政院曰: "於經筵聞之, 氷庫氷夫, 亦當充定, 而無良人可充定云。 大抵各司書吏, 自有其數, 額外加定, 至爲非矣。 其良人之不敷, 以其吏胥之濫定也。 各司數外吏胥, 竝令搜出除下, 而若不捧法, 濫於數外, 則官吏竝推事, 亦奉承傳。"
地名: 長城 (全羅道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○甲申/憲府啓曰: "及第黃廷彧, 亂初受保護王子, 號召討賊之命, 旣不能竭力致忠, 使王子被擄; 及其陷賊之後, 又不能仗義全節, 凡可以偸生苟活之事, 無所不用其極。 納賂而謀免, 割地而求和, 其罪固已擢髮難容, 而至於狀啓中不稱臣, 指賊酋爲殿下, 則人臣之義絶矣。 豈可使容息於覆載間乎? 竄逐之命, 雖出好生之德, 不道之討, 乃邦家罔赦之典。 請還收成命, 更命拿鞫, 依律定罪。 宣傳官柳珩, 持標信, 下歸湖南, 而率避亂人十餘, 到長城縣, 以一行不爲支供之故, 濫杖官人, 責出刷馬, 多至十匹, 至於自作帖子, 使其奴子, 擅開官庫, 米太等穀, 公然輸去, 給與避亂之人。 縱恣作弊之罪, 不可不重治, 請命拿鞫。" 答曰: "黃廷彧不可至死, 不須更鞫。 柳珩依啓。"
地名: 長城 (全羅道, 都護府)
年: 1608.0

○備邊司以海平府院君
              尹根壽箚子, 回啓曰: "奴酋情形, 固已叵測, 而成梁之陰謀異志, 助成其計者, 不無其理, 我國陰雨之備, 在所當急。 其修撰
              繕城池、操鍊兵馬, 則將次第講完, 而擇將之術, 尤所汲汲不可緩忽者也。 新兵使邊應星爲人、才器, 亦非不堪, 而尹根壽箚辭如此, 群議亦以爲然。似當遞差。 至如(郭再佑)
                  [郭再祐]
                
              , 亂初屈起, 倡率義旅, 蔽遮津渡以挫賊勢, 豈不偉哉? 是誠一長城也。 制閫之任, 果爲可合, 而引疾入山, 世念已絶。 且聞‘辟穀茹松, 因以致傷, 柴毁骨立’, 今雖招來, 其上來遲速, 亦未可知。 而關西一帶, 防秋正急, 勢難待此人之來寄以閫任。 然他日調用, 無所不可, 別爲敦諭, 使之上來, 仍留京中以備緩急似當。 邊應星若遞, 則爲其代者, 無如柳珩。群議亦稱可合。 惟在聖裁。" 傳曰: "允。"
地名: 長城 (全羅道, 都護府)
年: 1609.0

○己酉十月十三日辛酉晴。
              平安道觀察使李時發馳啓曰: "滿浦僉使金應瑞牒呈云: ‘穩城
              藩胡
              (嘉義大夫)
              加音巨探稱名胡等十一名, 自灣遮部落出來(進)告曰: 「奴酋整頓軍馬」發向如許, 旋聞天朝合勢於蒙古、如許, 卽停行軍。 咸聚丁壯, 騎軍則守城, 步軍則自其穴三十里許靉陽、寬奠、撫順所等了路要害處, 設築長城, 以防天兵出入之路。 奴酋之壻吾乙古多, 乃故名胡
              王太之孫也, 其父之兄, 自少伶俐, 見愛於天朝, 至受官爵, 在天朝時仕者也。 奴酋作壻時, 先殺其父亇應巨, 故宿有不共之讎, 而威力所劫, 强爲從行, 名雖爲壻, 實爲仇敵。 陰懷報仇之心, 潛結其所親者, 通于如許、蒙古等處, 又緣其三寸, 密書於天朝, 爲自當內應合擊奴營之計。 其妻告變其父, 奴酋大怒, 卽綁縛囚之, 同謀頭頭胡七名, 先爲磔殺矣。 
                老酋本性兇惡, 取財服人, 皆以兵威脅之, 人人欲食其肉, 怨苦盈路, 所待者天降其罰。 今則兄弟之變、翁壻之患連出於一年之內, 天朝亦欲問罪。 其部下之人, 無一人愛之者, 曾所脅從諸酋, 亦內懷貳心, 外示從順。 奴酋知機, 反自疑恐, 寢食不安, 每言曰: 『我父被死於天朝, 我無小嫌, 而天朝反爲加兵擊, 我則我當盡力拒戰。』」 云。’ (虛實間, 將欲馳報之際, 翌日朝, 梨坡居世世歸順胡
                童大乃又自老城往還, 回路進告之辭, 與加音巨進告之辭相同。 大乃則渠自目見而來, 明言曲折, 故馳啓"云云)。
地名: 長城 (全羅道, 都護府)
年: 1625.0

○諫院啓曰: "及第尹暉頃在昏朝, 夤緣縱臾之罪, 雖與兇黨之譸張謀議, 敗倫病國者有間。 今蒙曠蕩之典, 至於全釋, 則物情深以爲駭, 請命門外黜送。 內需司推刷官等, 橫行八道, 作弊無窮, 臣等尋常痛憤。 今者取見全羅監司狀啓, 則長城縣監洪振文牒呈云: ‘推刷官及書員等, 行到列邑, 稱以御覽冊衣錦價, 勿論奴婢老少物故, 每名各徵一匹布。 久遠逃亡者, 徵於隣族, 他婢作妻者則別徵二匹, 長城一縣, 所徵至於四十匹。 全羅一道內奴, 幾至萬餘名, 每名一匹則已爲萬餘匹, 罰徵之木, 亦不下數千匹。’ 以此推之, 則他道皆然。 請令諸道監司, 摘發啓聞, 令該曹科罪, 其所徵之物, 査給本主, 或計數屬公, 補用於詔使之行。" 答曰: "尹暉旣已放釋, 勿爲已甚之論可也。 且全羅道奴婢僅千餘口云, 洪振文萬匹之說, 誠爲虛妄。 厥數雖不多, 令該曹屬公, 未爲不可。 他道推刷官, 未必擧皆如此。 然其中尤甚作弊者, 摘發重治。" 憲府亦論尹暉, 上不從。
地名: 長城 (全羅道, 都護府)
年: 1630.0

○癸丑/進賀兼謝恩使李忔, 在北京馳啓曰: "臣行入寧遠, 値袁軍門出巡錦州, 留待踰月, 始向前路。 奴賊於十一月二十七日夜, 自棚路、潘家口, 毁長城而入, 克漢兒庄, 進圍遵化縣, 京外震驚。 袁軍門領兵過關, 臣令譯官問安, 仍探賊報則曰: ‘奴賊竊發, 本來如此, 不足憂也。 然不可輕進, 須更觀勢發行’ 云。 軍門領諸將及一萬四千兵, 發向西路, 而遵化已陷, 摠兵趙率敎遇賊戰死。 軍門入薊門, 賊到城外不攻, 徑赴西路。 軍門由間路, 馳進北京, 與賊對陣于皇城齊華門, 賊直到沙窩門。 袁軍門、祖摠兵等自午至酉, 鏖戰十數合, 至於中箭, 幸而得捷, 賊退奔三十餘里。 賊之不得攻陷京城者, 蓋因兩將力戰之功也。 大同摠兵太子太師左都督滿桂、宣府摠兵右都督侯世祿領兵來援, 賊少退。 宣召入對, 遽有袁軍門革職、聽勘之命。 標下諸軍, 號哭於城外乞恩, 不許, 亦不給軍糧, 軍情憤怨, 遂皆潰歸。 祖摠兵、河中軍、張副摠等, 亦還向錦州, 關內多官, 勸留不從。 至於馬摠兵
              世龍, 持孫閣部題奉聖旨, 憲牌召還, 亦無來意。 孫閣部承命出鎭山海關, 屢諭以招之, 祖摠兵三將, 始領馬步兵四萬, 一時到關, 閣部甚喜, 皆厚遇之。 祖摠兵等發回西路, 至紅花店, 閣部聞永平失守, 還與祖摠兵, 箚營西門外, 使其弟祖可法、參將劉應選、黃惟正、孟道等領兵五千, 前往撫寧縣, 奴賊圍之, 知遼兵來守, 乃退。 自今年正月, 賊專力於東路, 劉興祚遇賊先鋒於永平北太平路, 夜擊之, 斬首五六百級, 歡聲振動。 未數日, 又與賊猝遇, 脫甲力戰, 中箭而死。 今聞永平之陷也, 賊酋四王子來圍之, 城中有內應者, 遂陷。 前布政白養粹受僞署爲兵備道, 以其女嫁賊酋, 兵備道鄭國昌、知府張鳳奇皆自殺云。 撫寧去此僅百里, 四將領遼兵與地方兵把守, 而賊以城小不足畏, 不攻而過。 祖摠兵領數萬軍在外, 朱摠兵
              梅在內, 晝夜戒嚴, 而孫閣部逐日巡城, 檢督諸將; 慰撫士卒, 嚴戢奸細, 群情稍定。 昌黎
              知縣統率鄕兵固守, 以火砲多中, 奴賊乃退, 下營於永平東。 黃、劉、祖、孟四將, 自撫寧從盧峯口, 追賊大捷, 斬首一百四十餘級。 又聞滿摠兵及黑、麻二摠兵等遇賊於京城外, 皆大敗, 麻、黑被擄, 滿摠兵不知去處。 其後馬世龍又領大兵追賊, 又有摠兵吳之冕、楊肇基等, 統兵數萬到薊州, 三河、玉田、豐潤等處, 俱有兵守, 京城近處, 時無賊兵云。 又聞袁軍門被囚之由, 或云: ‘與守城諸將, 爭功誣陷之致。’ 以孫閣部城上放砲, 城下厮殺之言觀之, 則此言似不虛也。 擧朝上本, 請釋之, 皆不從。 近日則上怒稍解, 聞其有疾, 遣醫視之, 且賜衣衾, 諸將等詣閣部衙門叩賀。 祖摠兵還住西門外, 臣將長劍、油芚等物, 以備軍中之用, 摠兵受之。 後數日, 送謝帖于臣曰: ‘日者本鎭親提大兵, 正欲趨守永平, 西援神京, 東控山海、遼東, 漸圖恢復遵化, 盡殲虜賊, 使隻輪不返, 不意虜賊, 先攻永平, 守禦失策, 竟爲所據。 爲今之計, 惟以山海爲根本矣。 連日設計, 邀擊大戰屢捷, 斬馘雖不多, 而虜氣已奪。 撫寧去山海百里, 已遣前鋒四將固守, 奴賊連攻, 火砲亂發, 失利而南向。 昌黎、樂亭業已發撥, 前往偵探, 俟有的確情段, 另當相機援勦’ 云。 此近日虜情之大槪也。"
地名: 長城 (全羅道, 都護府)
年: 1633.0

○丙戌/沈都督接伴使鄭之羽馳啓曰: "都督衙門人, 有徐姓者言: ‘走回漢人等來言曰: 「去十一月, 奴賊興兵七圍, 三圍則直向寧遠衛, 四圍則直向長城外西㺚之境, 而孔、耿兩賊, 亦隨而往」 云。’"
地名: 長城 (全羅道, 都護府)
年: 1780.0

○回還書狀官趙鼎鎭, 進聞見事件。 一, 熱河在於易州
              承德府。 自燕京北行二百餘里, 到南天門, 峻嶺橫塞, 上有小缺, 築城障之, 亦塞北之一大關阨, 而出南天門一里許, 有古北河。 渡河十餘里, 疊嶂揷天, 奔馳東北, 城堞逶迤於石角, 卽萬里長城之古北口也。 城外又有重城, 周廻可七八里。 重城之外, 路轉山腰, 車不方軌。 從此至熱河二百餘里。 兩山挾路, 或闊或狹, 至熱河, 地形稍廣。 蓋自熱河東抵山海關外大凌河, 爲五百餘里。 北接蒙古地百餘里。 行宮, 不施丹艧, 扁以避暑山庄, 只有短墻而無城。 一, 京城內, 有佛舖子, 互相賣買。 朝臣用此作爲貢獻, 皇帝亦以賞賜貴臣。 千秋節晨朝, 有進貢。 覆黃帕架子, 盛以金佛一座, 長可數尺許。 舁入闕中, 聞是戶部尙書和珅所獻。 西蕃僧額爾德呢, 自稱四十二世轉身。 皇帝遺六皇子及內閣學士永貴, 厚幣邀致, 置之金屋, 同坐御床。 內務府供饋, 一與皇帝等。 貴臣閣老以下, 莫不趨走服事。 蕃僧, 年方四十三, 釋名道行, 亦不持戒飮酒食肉, 其徒到京者, 千餘人。 一, 蒙古四十八部落, 最爲强盛。 蒙王新立, 則以公主嫁之。 蒙人與淸、漢通同仕宦, 而爲駙馬者, 亦數人。 每蒙王入朝, 則陰令旗下, 伺察其動靜, 蓋畏之也。 其俗尤敬蕃僧, 畏之如神明。 皇帝之尊重蕃僧, 士民之稍有知識者, 莫不巷議, 以爲: ‘皇上欲令此僧, 鎭壓蒙古, 故有此非常之禮’。 一, 皇帝行幸時, 所乘黃屋四人轎, 與朝臣所乘無異, 只有黃黑之別。 帶弓矢、佩劎, 騎而前遵者, 未滿十雙, 從官不過五六十人。 最後, 後宮所乘太平車二輛而已。 輜重幾至數千輛。 橐駝不知其數。 治道則編茅飾土, 轉磑磨堅。 數百里內, 丁夫裹糧赴役, 最爲民弊。 所經各縣, 蠲其租稅, 而不過一畝數十文, 不足爲惠。 一, 熱河戲臺, 在行宮之內, 層閣宏敞, 左右木刻假山, 高與閣齊。 仙果、珠樹, 剪綵爲之。 戲本有五, 一本共有十六技。 卯而始, 未而罷, 凡五日而止。 大抵多祝壽之辭, 而率皆雜亂。 如虞庭八佾, 只有武舞。 武士六十四人, 皆着金盔錦甲, 右手持劎, 左手執戈, 爲坐作擊刺之狀。 甚至以堯、舜爲戲, 乘之黃屋, 着以冕服, 爲華封、蒼梧巡幸之狀。 樂無土革之器, 其聲噍殺, 無寬緩和平之意。 一, 兵部尙書福隆安、戶部尙書和珅, 貴幸用事, 閣老阿桂之屬, 充位而已。 和珅, 滿洲人, 屬鑾儀衛, 不次陞擢, 寵幸無比。 爲人狡黠, 善於逢迎, 年方三十一, 爲戶部尙書九門提督, 而以最所鍾愛之六歲皇女, 定婚於其子。 性又陰毒, 少有嫌隙, 必致中傷, 人皆側目。 原任閣老李侍堯、李如栢之後孫, 而爲皇帝所信任。 年老位高, 平日兒畜和珅, 珅銜之。 年前侍堯爲雲貴總督, 而貴州按察使海明, 爲瀋陽
              奉天府尹, 入京謝恩, 歷辭和珅, 珅
              私問侍堯動靜, 海明言; ‘侍堯貪濁無厭, 畏其誚責, 嘗賂黃金二百兩, 爲壽於生日。’ 珅乘間奏之。 仍請按驗執贓累萬, 力請斬之。 皇帝命囚刑部, 籍其家貲。 有黃金佛三座、眞珠葡萄一架、珊瑚樹四尺者三株。 此是侍堯進貢物件, 而還給者也。 蓋藩鎭貢獻, 有九種物, 則每以三種還給。 大抵侍堯貪贓中, 五之三, 入於進貢, 故皇帝心欲宥之, 而重違珅意, 詔諭各省摠督及州縣官, 議其置法當否, 以海明之賂金, 亦令充軍於黑龍江。 侍堯之貪, 雖合置法, 和珅之奏, 亦出私嫌。 及其按査, 務從深刻, 故人皆不直之, 畏其勢不敢爲傅生之論。 一, 閣老于敏中, 素以廉直聞, 皇帝信任之。 入閣數十年, 事業雖無可言, 民譽亦頗不衰。 身故之後, 其妾張氏, 私分家財, 潛給敏中之從子士格, 而其孫則所分甚少。 其孫訴之福隆安。 隆安以聞皇帝, 使和珅, 査其家貲, 幷計第宅、田園及釵、釧、衣服之屬, 與士格之所藏金銀, 合爲二百萬。 皇帝大怒曰: ‘朕任敏中數十年, 知其爲廉直, 安得有許多貲?’ 命籍沒其家産, 奪張氏三品夫人誥命, 爲婢於曲阜
              夫子廟, 使之觀感云。 一, 臣於燕京離發前數日, 聞有罪人之剮臠於順直門外者, 使任譯探問, 則山西省士人, 上書行在論七條, 皆是直陳闕失, 而其中三條, 卽土木之不息也, 巡遊之無節也, 番僧之過禮也。 皇帝震怒, 卽付在京刑部, 生而臠割之。 書本, 秘不宣布, 姓名亦無傳說。
地名: 長城 (全羅道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 寶城 (全羅道, 郡)
年: 1419.0

○杖前金海都護府使田思理一百, 籍家産, 沒爲寶城官奴。 收兵曹參議張允和職牒, 贖杖一百, 配固城。 初, 上王以思理交通沈溫, 命解見任官。 允和乃思理友壻, 而素不相得, 然以親故, 泄上王旨于思理。 及思理還京, 反疑允和譖己, 一日詣朴訔家, 自陳未嘗與溫交通, 而上王信讒, 遂至坐累, 訔驚曰: "上王剛明, 安肯聽讒? 爾何爲發此言?" 且詰之曰: "爾疑讒者爲誰?" 思理以允和對, 訔召允和, 使啓于上王, 上王命義禁府鞫之。 思理坐詆誣至尊, 當凌遲處死, 允和亦坐漏洩機密當死, 上王命各從末減施行。

○高麗門下注書吉再卒。 上命戶曹, 致賻米豆十五石、紙百卷, 仍給埋葬丁夫。 再字再夫, 號冶隱, 或稱金鰲山人, 善山府屬縣海平人也。 再爲孩淸(廋)
                〔瘦〕
              穎悟, 父元進仕于京, 再隨母金氏在鄕, 及元進守寶城, 母赴之, 以俸薄, 留再外家, 時年八歲。 一日獨遊南溪, 得石鼈爲之歌曰: "鼈乎鼈乎! 汝亦失母乎? 吾知其烹汝食之也, 汝之失母猶我也。 是以放汝也。" 因投于水, 號泣甚哀, 隣嫗見之感泣, 鄕里聞者, 莫不垂涕。 後元進還京, 母歸于鄕, 元進又娶盧氏, 疎其母, 母怨之。 再語母曰: "婦之於夫, 子之於父, 雖有不義, 不可少有非之之心。 人倫之變, 古昔聖賢亦有不免, 但處之以正, 以待天定而已。" 母感之, 終不出怨言。 再年十八, 就尙州司錄朴賁受學, 貧無騎從。 一日辭于母曰: "有父不覲, 非人子也。" 卽隨賁赴京, 事父至孝。 盧氏不慈, 再起敬起孝, 盧感之, 待之如己出, 隣里稱之。 遂從李穡、鄭夢周、權近等學焉, 入國學, 中生員進士試。 上王在潛邸, 入學讀書, 再以同里閈, 相從講學, 情意甚款。 辛禑丙寅登第。 當禑攻遼東, 再作詩有曰: "身雖從衆無奇特, 志則夷、齊餓首陽。" 己巳, 拜門下注書, 庚午春, 知國之將危, 棄官而歸, 就李穡告別, 穡贈詩有曰: "軒冕儻來非所急, 飛鴻一箇在冥冥。" 再遂還善山舊廬, 累辟不起。 及聞辛禑凶聞, 方喪三年, 不食菜果醯醬。 奉母惟謹, 定省不廢, 必具甘旨, 居室屢空, 亦怡然不以爲意。 敎授學徒, 以孝悌、忠信、禮義、廉恥爲先。 上王爲儲副, 嘗召之, 授奉常博士, 再上箋自陳曰: "忠臣不事二君。 臣以草萊, 委質僞朝, 至受爵命, 不宜復仕盛朝, 以累名敎。" 上王嘉其節義, 優禮遣之, 許復其家。 母卒, 喪葬祭祀, 一遵《文公家禮》, 不用浮屠法。 妻父申勉嘗有蒼赤十餘口, 逃躱有年, 約子孫得者, 卽以與之。 再適得之, 勉欲如約, 再固辭, 勉密爲書如約。 再後閱文書得之, 又固辭, 勉怒曰: "辭爵祿、辭奴婢, 不宜處人類也。" 再云: "子孫卽祖考遺體, 安可厚薄? 嫡子已沒, 存養雖孼生, 義當主祀, 不可不重。" 遂分與太半。 聞權近卒, 垂泣曰: "民生於三, 事之如一。" 乃行心喪三年。 朴賁沒, 亦如之。 表兄釋雪幢以法孫奴婢, 與其子師舜, 再曰: "旣云法孫, 何傳於族?" 命師舜還之。 及師舜被召赴京, 再啓之曰: "君先乎臣, 三代以後, 蓋罕聞也。 汝當効我向高麗之心, 事汝朝鮮之主。" 再每遇忌日, 齊蔬悲泣, 一如初喪。 常語人曰: "人之言行, 錯於晝者, 以夜不存心耳。" 夜必靜坐, 中夜而寢, 或擁襟達曉, 鷄初鳴, 具冠帶謁祠堂及先聖。 與子弟講論經書, 雖有疾病, 手不釋卷。 疾革, 命喪葬一依《文公家禮》, 言訖而卒, 年六十七。 權近嘗序贈再詩曰: "有高麗五百年培養敎化, 以勵士風之效, 萃先生之一身而收之; 有朝鮮億萬年扶植綱常, 以明臣節之本, 自先生之一身而基之, 其有功於名敎也大矣。"

○義禁府提調柳廷顯詣壽康宮啓: "金陽俊罪重罰輕, 請依律施行。" 上王不許, 廷顯固請乃許, 從自(顯)
                [願]
              沒爲寶城官奴。
地名: 寶城 (全羅道, 郡)
年: 1453.0

○罷朴以寧、趙石崗、咸禹治、李承孫, 以以寧等附宗瑞, 承孫亦以局戲, 從遊於瑢也。 承孫爲人, 容端而習於儀, 善治吏事。 然性本奸貪, 嘗爲吏曹正郞, 堂上緘封政案, 承孫拆之, 竊付他人之名, 判書許稠覺之, 欲啓治罪, 兼判書黃喜及諸郞官營救, 得兔。 又請兵曹郞官, 授防牌五十餘人職, 斂祿米各一石, 以其半與妾妓, 妓曰: "平生嫁夫多矣, 如此之事, 不爲也。" 郤而不受。 其父母居第, 爲長孫李永忠所占, 承孫誘之曰: "汝以此家遺我, 仕宦唯其所欲。" 永忠許之, 遂奪之。 爲承旨時, 有李大成者, 舟運白米五十石、綿布五十匹納之, 又納良馬一匹, 大成自別坐至拜監察。 受閔解銀鐥, 授解監察。 嘗扈從溫陽, 誅求州縣, 舟運米布于家。 及爲都承旨, 以妻兄李根專爲順天守, 妻弟李根繼爲(實城)
                  〔寶城〕
                
              , 妻姪金愼行爲長興。 聞三邑鰒魚之貴, 索而送之, 換米穀, 歲輸于家。 又以奴婢納于咸吉道
              利城, 未畢, 而已受都官易換文券。 有知而議之者, 畏其勢熖, 莫敢誰何。 家本不饒, 京中置大家四區。 文宗欲鞫之, 以風聞不果。 又通事之赴京者, 皆授麤布一匹, 納好綵段一匹, 通事等皆苦之。 其奸貪如此, 一不敗露, 時人謂之福人。 爲刑曹判書、大司憲, 若係顯名朝士及宰相之事, 則故不治, 奸謀秘計類此。 至是罷黜, 人皆快之。
地名: 寶城 (全羅道, 郡)
年: 1458.0

○戊戌/幸慕華館, 觀射置酒, 臨瀛大君
              璆、永膺大君
              琰、桂陽君
              璔、密城君
              琛、義昌君
              玒、寧海君
              瑭、誼城君
              寀、順城君
              &#x27A9A;、咸陽卿
              &#x27A9A;、瑞原君
              &#x21A41;、寶城尹
              㝓、樂安尹
              寍、永川尹
              定、銀川君
              讃、德城君
              慜、原川尹
              宜、新宗令
              孝伯、領議政鄭麟趾、右議政姜孟卿、左贊成申叔舟、右贊成黃守身、右參贊成奉祖、兵曹判書洪達孫、雲城府院君
              朴從愚、鈴川府院君
              尹師路、判漢城府事金何、知中樞院事楊汀ㆍ朴薑、刑曹參判宋處寬、都承旨曺錫文、右承旨韓繼美、左副承旨權摯、右副承旨金礩、同副承旨鄭軾、野人
              童馬羅古ㆍ記三奴、倭人
              曾齡ㆍ乾舶ㆍ井大郞ㆍ藤仇郞等侍。 璆、麟趾、孟卿、何、奉祖等進酒, 倭、野人亦進酒, 命&#x27A9A;、㝓、孝伯、上護軍奉石柱ㆍ魚得海ㆍ李埤、仁壽府尹康袞、司僕內禁衛訓鍊觀及野人等射侯, 賜童馬羅古等綿布有差。
地名: 寶城 (全羅道, 郡)
年: 1459.0

○傳旨義禁府曰: "官奴永屬人濟州
              辛以中、巨濟
              朴撝謙、南海
              成九淵、昆陽
              洪澤、寶城
              曺柱、慈城
              楊子濡等, 自願外方移, 永屬安置人金海
              成熺ㆍ成照ㆍ成然等, 自願外方移安置。"
地名: 寶城 (全羅道, 郡)
年: 1468.0

○上御昌德宮
              崇文堂。 密城君
              琛、永順君
              溥、領議政浚、河城君
              鄭顯祖、高靈君
              申叔舟、上黨君
              韓明澮、中樞府領事沈澮、左議政朴元亨、昌寧君
              曺錫文等, 及都摠管、承旨、臺諫、史官等入侍。 令校尉, 拿致南怡于庭, 命都摠管洪應、都承旨權瑊問之。 怡對曰: "臣自少業弓馬, 儻邊境有事, 則先自建功, 以輔國家, 臣之志也。 臣本忠義之士。" 上曰: "汝稱忠義之士, 何成服前食肉乎?" 對曰: "得病故食之。" 上令問反逆之由, 怡對不以實, 乃杖之, 怡大言曰: "願姑徐徐。 臣所謀之事, 言之則長。 願賜一杯酒, 且緩繫索, 一一陳之。" 命賜酒緩索, 怡曰: "臣果欲謀反。 與柳子光相語之言皆是。 顧康純曰: "彼乃臣之黨也。 去九月, 世祖升遐之後, 適有星變, 純與密城君入直都摠府, 臣往見之, 俄而密城君入內, 純執臣手語之曰: ‘方今幼主嗣位, 星變如是, 姦臣必乘時作亂。 若然則吾等受世祖之恩, 以將軍爲名, 必先受禍, 將若之何?’ 臣應之曰: ‘弱者先手可乎?’ 純然之。 他日與純, 同日入直, 純到臣直所, 相與閱《高麗史》, 因論: ‘康肇弑其君誦立詢, 其時非之, 後世以爲善。 以今觀之, 勢異事同。’ 臣曰: ‘計今已定矣。 將君我者誰也?’ 仍擧永順君, 純云: ‘永順、龜城, 則一身而已, 其嗣微少。 吾嘗與寶城君, 語國家之事, 寶城莫不嘆息, 其子春陽君, 三到吾家而去, 此亦不無心者也。 吾等之計, 莫如此也。 其後吾輩功成退休, 則人誰曰不可?’ 他日純更語云: ‘上嘗引見諸宰相, 問山陵吉凶, 吾聞天語丁寧, 眞明哲之主也。 有何奸臣, 孽牙其間? 吾輩當勿貳心, 勉輔而已。’ 又前日上幸豐壤, 相山陵基地, 與宗宰論吉凶時, 純目臣曰: ‘我曾不言乎? 汝亦聞天語乎?’" 若將又言者, 見柳子光在後, 竟不復言。 問純, 純諱之, 杖之, 純曰: "臣自幼不受杖, 豈可忍焉? 當如怡言。" 命取招, 純援筆不卽著名, 顧罵怡曰: "吾豈與汝謀哉?" 怡曰: "令公以爲不言乎? 與我同死可也。 且令公旣爲政丞, 年又老矣, 死亦無悔; 如我則年纔二十六, 誠可惜也。" 嘆曰: "英雄之才, 用之不善。" 純卽服招, 又問黨與, 純曰: "無。" 命杖訊之, 純曰: "臣安能忍杖? 若盡擧左右之臣, 以爲吾黨, 亦以爲信乎?" 問怡以純黨與, 對曰: "臣亦不知也。 但純嘗曰: ‘洪允成氣闊, 可與議事者。’ 欲言之而不言。 純又言: ‘本鄕保寧軍士, 當番在京者百餘人, 若臨時語之, 則必從矣。’" 又問怡作亂施爲, 對曰: "昌德、壽康兩宮淺露, 擧事時, 外人易知, 赴山陵時, 令人火兩宮, 待上還御景福宮, 十二月間, 臣與純約一時入直, 臣率入直兼司僕, 純率入直軍士擧事。" 又問黨與, 怡歷擧閔叙、卞永壽、卞自義、文孝良、高福老、吳致權、朴自河、曺敬治等數之, 欲與謀而未及說者二十(余)
                〔餘〕
              人。 命拿敬治, 拷訊三十餘下, 不服。 更問怡, 怡曰: "臣若言之, 而敬治但曰: ‘彼言是。’ 則似未可信, 敬治自言, 而與臣同, 然後可信矣。" 更杖敬治, 其所言果與怡言同。 怡曰: "主上聖明, 臣寡福至此。 且臣與康純, 皆一等功臣也, 願流遠方, 不爾則賜死。" 上曰: "汝不知如是而謀反耶?" 卽命會百官, 轘純、怡、敬治、永壽、自義、孝良、福老、致權、自河于市, 梟首七日。 是日, 拿寶城君
              㝓及子春陽君
              徠以來。 上問㝓、徠, 㝓對曰: "頃者, 康純以奴婢文書事, 到臣家, 臣饋酒, 純袖所飮自磁杯而去, 臣意其愛酒器, 又送白磁大鍾于其家, 而無所謀議。 臣則未嘗往其家。" 徠曰: "臣於上王升遐前, 一度往訪而已。" 命饋酒放之。 下敎曰:
地名: 寶城 (全羅道, 郡)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 寶城 (全羅道, 郡)
年: 1470.0

○義禁府據全羅道觀察使啓本啓: "求禮縣居白丁朴石老造妖言云: ‘寶城郡住富居人家有鬼, 類人形, 長丈餘, 單被蒙頭, 自天而降。 其家人, 每一飯, 炊一斗米饋之, 鬼言: 「吾弟, 且降來。 來則當大豐年。」’ 以惑衆聽罪; 良女莫加伊、召史巫女丹正、驛子亡金ㆍ文金、通引仲南、白丁李仁夫、白丁女古未, 因朴石老妖言, 增益傳說或云: ‘有鬼一頭七髻。’ 或云: ‘一頭三四髻。’ 或云: ‘一頭兩髻, 降於綾城、寶城, 每食羹飯各一盆。’ 以惑衆聽罪; 正兵周面ㆍ金自亨ㆍ任孝之、私奴李松林ㆍ吉四龍ㆍ林同末ㆍ(中長守)
                  〔申長守〕
                
              、學生李末同ㆍ李銀柱、甲士韓德敬、驛子方哲、僧性審ㆍ惠空ㆍ義安ㆍ志脩ㆍ準玉ㆍ明一ㆍ戒順ㆍ學頓ㆍ性會ㆍ性云造妖言云: ‘雲南
              圓廣寺, 有年一百四十九歲老人, 丁亥六月初十日死還魂。 上通天界, 下達地府, 來報人間曰: 「自庚寅三月, 風雨暴作, 惡人皆死。 瘟氣、刀兵之災, 庚寅、辛卯兩年, 人死八分, 有家無人, 有地不耕, 九女共一夫, 十家共一牛, 家斷烟火, 穀無儲食。 若不信者, 只盲; 傳書一本者, 免一身之災; 傳書二本者, 免一家之災; 傳書三本者, 得見太平。 若不信, 家中藏置者, 得見血光之災。 右書, 遼東來新降和尙書, 以此開寫傳給。」’ 惑衆罪, 竝律該斬待時, 宥旨前事。 朴石老上項妖言推問時, 逃歸潭陽母家, 謀免己罪, 今其母詐招云: ‘上項妖言, 聞於檢進。’ 誣指平人罪, 律該杖一百、流三千里、加役三年。 司正林孝生傳聞妖言啓達時, 詐言德只云: ‘有三口鬼言曰: 「今月不雨, 則來月當雨; 來月不雨, 則雖除草無益。 今年辰生、申生、酉生人皆死。」’ 增益虛事啓達罪, 律該杖一百、徒三年。 良女德只奉敎推鞫時, 聽從林孝生指揮, 己所不說之言, 虛捏供招罪, 律該杖九十、徒二年半。 單衣決罰, 餘罪贖。" 從之。
地名: 寶城 (全羅道, 郡)
年: 1475.0

○刑曹三覆啓: "水原囚學生李孝順、良人金元進ㆍ朴石乙同ㆍ金加叱達劫殺行路人强盜罪, 典獄囚白丁李北間ㆍ李小斤同、私奴金仁壽劫趙萬家强盜罪, 律該斬不待時, 妻子竝依《大典》, 永屬所在官奴婢, 公州囚正兵文加叱同毆殺內隱伊罪, 律該絞待時, 寶城囚私婢無常與奸夫私奴中夫謀殺本夫玉山罪, 無常律該凌遲處死, 中夫斬待時。" 皆從之。

○密城君
              琛、誼城君
              寀、寶城君
              㝓、玉山君
              躋來啓曰: "權德榮妻宗室女也, 司憲府風聞私其奴天禮, 不啓而移文推鞫, 其輕蔑宗室甚矣。 德榮妻姪鶴林正
              頤嘗上言請明辨, 命勿鞫而移天禮于他所。 然則憲府所劾是, 而其事尤實, 於人見聞何如? 請勿推鞫, 以覈其實。" 傳曰: "當問司憲府。"

○御經筵。 講訖, 持平尹惠、正言崔灌請得琳之罪, 不聽。 上曰: "權德榮妻宗女也, 憲府不啓而鞫, 甚不可。 貪汚虐民外, 勿許風聞, 載在《大典》, 律亦言: ‘非奸所捕獲, 指奸者勿論’, 暗昧不明之事, 安得風聞擧劾?" 惠對曰: "臣等未知德榮妻爲宗女也。 若知之則安敢不啓? 然士族婦女陰事, 必待捕獲而後推之, 則萬無劾正之理, 如此則臣恐淫風之大行也。 昔朴允昌妻失行, 亦風聞擧劾。" 上曰: "予嘗令移天禮于他所, 宗親來言: ‘若移天禮, 則益啓人心之疑也’, 故今欲勿移。" 惠曰: "事若虛則不可不明, 如其實也, 而不移天禮, 則恐益恣行矣。" 灌曰: "德榮妻, 以宗女蒙汚辱之名, 豈不欲自明? 今若勿問, 則無所曝白, 含冤不少。" 上顧問左右。 領事曺錫文對曰: "臣聞此事, 反覆思之。 天禮移之不可, 不移亦不可。 德榮妻, 以太宗孫女, 不宜居外, 令來居京都, 則雖不移天禮亦可。" 領事金礩曰: "奴主之間, 得此汚名, 喧傳一國, 雖是虛說天禮必豪奴也。 曩者趙之唐亂妹事, 雖令勿問, 然使人疑之, 亦之唐之罪也, 故命竄之于外。 請依此例, 以天禮沒爲兩界官奴。" 上曰: "光州官吏, 以天禮寢于床, 美衣服, 異飮食, 取供亦不可。" 知事李克培曰: "今雖勿問, 衆論必謂宗女蒙恩免罪, 決不以此事爲虛。 臣爲慶尙道觀察使, 咸安郡報崔玉山殺父, 臣以爲事大卽啓, 世祖驚駭, 特遣金國光曰: ‘豈有如此事乎? 汝知予意, 其往鞫之。’ 國光承命往鞫, 果曖昧事也。 世祖命放之, 罪其官吏。 臣意以爲, 今亦遣一諳鍊朝士, 往問何如?" 上曰: "卿言雖是, 亦有不可, 予當取稟大王大妃。 且前者, 大王大妃以李延孫妻居貧, 特賜穀百斛, 非典言私贈鐵堅也, 司憲府以此論啓, 亦不可。" 惠曰: "臣等不知其實, 誤言之耳。" 上曰: "崔汝文刑問啓目: ‘曺典言不啓, 以時推照律判下’, 誰發此言?" 錫文曰: "朴允亨云聞於崔盖地, 盖地云聞於允亨, 允亨雖忍杖不服, 臣意以謂, 允亨言之也。" 上曰: "權緝杖訊何如?" 錫文及左副承旨玄碩圭對曰: "權緝元告人也, 且無違端。" 上曰: "雖然, 杖緝以實其言而後, 質問允亨, 則或可得情。" 碩圭曰: "事理不可料也。 杖緝則或生違端矣。" 上御宣政殿, 引見密城君
              琛、誼城君
              寀、寶城君
              㝓、玉山君
              躋, 承旨、史官皆不得入。
地名: 寶城 (全羅道, 郡)
年: 1483.0

○刑曹三覆, 啓: "瑞興囚將校金光毆殺私奴得守, 奪取馬匹罪, 律該斬不待時, 依《大典》, 妻子永屬官奴婢。 寶城囚百姓張白隱同與在逃李玉山, 故燒金士才廬舍, 追燒七家罪, 律該斬待時。 典獄囚學生朴繼孫, 僞造印信罪, 律該斬待時, 妻子永屬諸邑奴婢。" 皆從之。
地名: 寶城 (全羅道, 郡)
年: 1500.0

○壬戌/兵曹啓: "前日倭奴寇掠馬島, 至殺主將, 其憑陵我國甚矣。 又不卽還其巢穴, 更益西向, 竊掠之心猶未已。 臣等竊料, 全羅道沿海郡縣, 如順天、長興、樂安、寶城、光陽、康津、海南, 距海纔數十里, 皆賊路要害之地, 而守令多非武臣, 何能操兵禦敵乎? 若値賊鋒, 臣恐望風縮首, 莫敢誰何, 請令其道節度使申勅, 預爲措置, 且擇遣有武才守令。 且慶尙道賊變可畏, 甚於全羅, 然非島主背叛, 則無足慮矣。 若全羅則草竊之患尤慮也。" 從之。
地名: 寶城 (全羅道, 郡)
年: 1510.0

○掌隷院判決事李陌啓曰: "寶城君
              㝓, 分臧獲於諸子不均。 臣欲改均給, 旣有父母文書, 雖亂命, 不可擅改, 故取稟耳。" 上曰: "寶城君於子息, 不均分與, 今嫡子欲分, 而庶子不欲。 然嫡子多數, 從衆當分。 但父母文券, 不可輕毁, 其收議于政丞。" 朴元宗議: "寶城君
              㝓, 於子息分與文券內, 或點抹, 或挾字, 無數亂書, 必有奸僞。 訟官不取實宜也。 且寶城君論枰城正不孝遺書, 朝廷已論破不用。 一家之政, 大綱已毁, 其奴婢等, 宜官作財主均給。" 成希顔議: "祖父母、父母文券, 子孫固不可攻破, 官亦不得論毁, 以廢一家之政。 但寶城君文券, 其子孫等, 若果隨情擅改, 而掌隷院旣不取實, 則自當分揀決折, 不須收議。" 上從元宗議。

○宗室江城正
              堅孫, 以其父徐病狂, 鎖足拘繫於房, 使一婢供養。 宗簿寺提調, 風聞以啓, 上命政府議。 領議政金壽童議: "堅孫果於冬月, 置其父于板房, 不衣以溫暖, 至於鎖足拘繫, 使不得任意坐臥, 人子所不忍, 罪惡甚大。 但病狂之人, 不辨金刃水火, 或逃出以傷人物, 且有自死之慮。 其所以防閑, 當無所不至, 未知其父之病狂, 必鎖足拘繫, 然後始可防閑耶。 其病狀輕重, 奉養厚薄, 更問識理族親及切隣核實, 然後罪之何如?" 贊成李蓀議, 類此。 左議政柳順汀議: "其父病狂, 爲人子者, 當無所不至, 極其保護, 要在安其心便其體而已。 何忍鎖足衣布, 冬置冷房, 使坐臥不得自由? 所不忍聞。 堅孫雖不服, 豈以是爲誣? 當按律定罪, 以正人道。" 右議政成希顔議, 類此。 上從壽童之議。 堅孫之子孝舜, 上書訟冤, 大略以謂: "徐之父寶城君生時, 已鎖足, 非堅孫所爲也。" 宗簿寺啓曰: "徐之鎖足, 雖曰寶城君之所爲, 寶城君旣死, 堅孫猶不解其父之鎖, 此非人子所不忍爲。 而且奉養不謹, 故已令推閱族親, 請勿受理。"